**FELHÍVÁS 2018-ra**

**a VIII. SZOBORÜNNEPRE**

**MAGYAR SZOBRÁSZOK és ÉPÍTÉSZEK–KÖZSZOBROK–ÉPÜLETSZOBRÁSZAT**

# A 22 éves Ybl Egyesület bármely rendezvénye, amely megnyilvánulása a művészetnek, a kultúrának, összművészetiek. A művészetek egyes ágai nem elkülönülve, hanem egymást felerősítve kell, hogy hassanak. Ennek szellemében valósultak meg az eddigi ünnepek > <http://yblegyesulet.hu/programok/szoborunnep/>.

Az Ybl Egyesület, a szobrászatnapja.hu honlapja indításakor, majd 7 éven át kereste a kapcsolatot olyan alkotócsoporttal, intézménnyel, amely munkatársi, infrastrukturális, marketing és PR hátterével erkölcsileg, szellemileg, szakmailag felvállalja kezdeményezését. A Magyar Szobrásztársasággal megszakadt a 2 éves kapcsolat. Ezután megkereste az V. kerületi és XI. kerületi Önkormányzatokat, a Budapesti Műszaki Egyetemet, a Magyar Nemzeti Galériát, a Magyar Művészeti Akadémiát – sikertelenül. Az NKA, a formailag-tartalmilag megfelelő pályázatát elutasította.

Az Ybl Egyesület induláskor úgy gondolta, pár év múlva, ugyanúgy szeretetté és komoly érdeklődésre számot tartó országos rendezvénnyé válik, ahogy Bráda Tibor festőművész 2002. évi zseniális kezdeményezéséből, a ma már országos fesztivállá terebélyesedett „Festészet Napja” – amelynek mintájára, jött az ötlet, s 2011-ben megvalósult az első Szobrászatnapja.

Nem így történt. Az Ybl Egyesület szerény anyagi helyzete miatt, „one man show”-ként, lakásból, szabadidőben munkálkodva, mindenféle háttér nélkül, nem történhetett meg az áttörés. Az Ybl Egyesület ezért fordul a CIVILEKHEZ.

A legkisebb óvódai csoport, iskolai osztály vagy egy tanulója, egyetemi csoport vagy egy hallgatója, bármely kerület legkisebb közössége vagy legaktívabb lakója ötleteit, szervezendő programjait, eseményeit, mint például a környezetükben élő szobrászművész bemutatása, a környezetükben lévő szobor, szobrok alkotójának és történetének megismertetése; a környezetükben lévő jelöletlen köztéri szobrok alkotóművészének és címének kiderítése, ismertté tétele stb.,stb., stb. KAPCSOLÓDÁSÁT nagy érdeklődéssel és előre is köszönettel várja az Ybl Egyesület.

**yblegyesulet.hu ** [**yblegyesulet@yblegyesulet.hu**](mailto:yblegyesulet@yblegyesulet.hu)

A köztéri szobrászat, az épületszobrászat, sokkal inkább közösségi alkotás, mint autonóm egyéni. Csak ritka kivételes esetekben működik egyszerre jó műalkotásként és kedvelt, közösségi, társadalmi funkcióját is betöltő köztéri emlékműként, plasztikaként, stb… Az esetlegesen, nem a „jó műalkotás” kategóriába sorolható művek, lehetnek nagyon is kedvelt, populáris szobrok, vagy háromdimenziós tárgyak, vagy az építészeti fogalom átfedés lehetőségét is nyitva hagyva: műtárgyak.

A kortárs építészeti alkotásoknál egy-egy épület szinte műtárgyként is értékelhető. A kortárs szobrok sokszor építményekként hatnak. Legtöbb esetben nem is lehet külön választani műemlékeinknél sem a két művészet - „szakma”, az építészet és a szobrászat értékelését. Többször tapasztalhatjuk, hogy a laikusok azt hiszik, a szobor minden része szobrászművész alkotása. A köztéri szobrok nagy részén nem is szerepelnek az alkotó, nemhogy a „közreműködő” építész, de még a mű címe sem. Ha van szándék, szellemi-anyagi energia új köztéri szoborra, az avatás pár órája után ritkán esik többet szó róla. Nem ismerjük köztéri szobrainkat, ha akár mindennap is elmegyünk mellettük, pláne nem ismerjük azok alkotóit.

Az emberek többségének fogalma sincs egy-egy alkotási folyamat nehézségeiről, örömeiről, szenvedéseiről, szépségeiről. Pláne nem ismerik a laikus művészetkedvelők az egyes műalkotásokról állásfoglalásukat kialakító ítészek művészeti szempontjait.

Ismeretes az iskolai oktatás némi hiányossága: már a kisiskolás korban szükséges vizuális kultúrára való nevelés mennyire nem valósul meg. Megdöbbentő a tanult, felnőtt lakosság szín és formaérzék, arányérzék, a térlátás hiánya, amely hiány a napi életvitelükben is akadályozó tényező.

Sokunkat elszomorít, bánt, bosszant, dühit a rombolás egyik válfaja a „tegezés”, a „graffitizés”. Számtalan épületünket, köztéri szobrunk látványát, esztétikáját teszi tönkre a primitív jelet hagyók hada. Figyelemfelkeltés, tiltakozás ez ellen a közismert szlogenünkkel: ha megismeri – megszereti, ha megszereti - védi, óvja..., s akkor a graffiti nem rombol, hanem ha művészi, a megfelelő helyére kerül majd.

Ha egyetért és van ötlete, várjuk csatlakozását szeretettel

*szmodits julia*